Faaborg: Er man til flotte, gamle træskibe, et muntert leben på havnen og måske lidt god musik i teltet, kan man godt sætte et stort kryds i kalenderen ud for den 26. juli.

Her anløbes Faaborg Havn nemlig af feltet af gamle bevaringsværdige træskibe, der i hele uge 30 sejler kapsejlads rundt om Fyn. Løbet sætter ny deltagerrekord i år. Hele 52 skibe er med - en snes mere end der plejer, og ombord befinder sig over 526 besætningsmedlemmer.

Festteltet på "havneøen" i Faaborg åbner klokken 14.00, og hvis man er i tvivl om tidspunktet, så tag bestik af kanonbragene - Faaborg Kanonerlaug saluterer nemlig klokken præcis 14.00.

Alt efter vejr og vind begynder skibene herefter at ankomme.

Langt de fleste skibe kommer som sædvanlig til at ligge i inderhavnen, men i år tager Faaborg Havn også yderhavnen i brug for at få plads til alle. Og der er styr på det, forsikrer havnemester, Lasse Olsen.

- Vi er ved at etablere ekstra midlertidige strømstationer rundt omkring, så alle skibe kan blive forsynet. Normalt er vi godt dækket ind med de installationer, vi har, men der skal lidt ekstra til, når der kommer så mange, siger han.